बृहस्पतिस्मृतिः/स्त्रीसंग्रहणम्


स्त्रीसंग्रहणम्
पारुष्यं द्विविधं प्रोक्तं साहसं च द्विलक्षणम्  ।
पापमूलं संग्रहणं त्रिप्रकारं निबोधत   ।। १,२४.१  ।।

बलोपाधिकृते द्वे तु तृतीयं अनुरागजम्  ।
तत्पुनस्त्रिविधं प्रोक्तं प्रथमं मध्यमोत्तमम्  ।। १,२४.२  ।।

अनिच्छन्त्या यत्क्रियते सुप्तोन्मत्तप्रमत्तया   ।
प्रलपन्त्या वा रहसि बलात्कारकृतं तु तत् ।। १,२४.३  ।।

छद्मना गृहं आनीय दत्त्वा वा मद्यकार्मणम्  ।
संयोगः क्रियते यस्यास्तदुपाधिकृतं विदुः   ।। १,२४.४  ।।

अन्योन्यचक्षूरागेण दूतीसंप्रेषणेन च   ।
कृतं रूपार्थलोभेन ज्ञेयं तदनुरागजम्  ।। १,२४.५  ।।

तत्पुनस्त्रिविधं प्रोक्तं प्रथमं मध्यमोत्तमम्  ।
अपाङ्गप्रेक्षणं हास्यं दूतीसंप्रेषणं तथा   ।
स्पर्शो भूषणवस्त्राणां संग्रहः प्रथमः स्मृतः   ।। १,२४.६  ।।

प्रेषणं गन्धमाल्यानां धूपं अध्वन्नवाससाम्  ।
संभाषणं च रहसि मध्यमं संग्रहं विदुः   ।। १,२४.७  ।।

एकशाय्यासनं क्रीडा चुम्बनालिङ्गनं तथा   ।
एतत्संग्रहणं प्रोक्तं उत्तमं शास्त्रवेदिभिः   ।। १,२४.८  ।।

प्रेषणं गन्धमाल्यानां धूपभूषणवाससाम्  ।
प्रलोभनं चान्नपानैर्मध्यमः संग्रहः स्मृतः   ।। १,२४.९  ।।

प्रेषणं गन्धमाल्यानां फलमद्यान्नवाससाम्  ।
संभाषणं च रहसि मध्यमं संग्रहं विदुः   ।। १,२४.१०  ।।

त्रयाणां अपि चैतेषां प्रथमो मध्य उत्तमः   ।
विनयः कल्पनीयः स्यादधिको द्रविणाधिके   ।। १,२४.११  ।।

परपत्न्या तु पुरुषः संभाषां योजयन्रहः   ।
पूर्वं आक्षारितो दोषैः प्राप्नुयात्पूर्वसाहसम्  ।। १,२४.१२  ।।

सहमायः कामयते धनं तस्याखिलं हरेत् ।
उत्कृत्य लिङ्गवृषणौ भ्रामयेद्गर्दभेन तु   ।। १,२४.१३  ।।

छद्मना कामयेद्यस्तु तस्य सर्वहरो दमः   ।
अङ्कयित्वा भगाङ्गेन पुरान्निर्वासयेत्ततः   ।। १,२४.१४  ।।

दमो नेयः सभायां यो हीनायां अधिकस्ततः   ।
पुंसः कार्योऽधिकायां तु गमने संप्रमापणम्  ।। १,२४.१५  ।।

गृहं आगत्य या नारी प्रलोभ्य स्पर्शनादिना   ।
कामयेत्तत्र सा दण्ड्या नरस्यार्धदमः स्मृतः   ।। १,२४.१६  ।।

छिन्ननासौष्ठकर्णानां परिभ्राम्याप्सु मज्जयेत् ।
खादयेद्वा सारमेयैः संस्थाने बहुसंस्थिते   ।। १,२४.१७  ।।

अनिच्छन्ती तु या भुक्ता गुप्तां तां वासयेद्गृहे   ।
मलिनाङ्गीं अधः शय्यां पिण्डमात्रोपजीविनीम्  ।। १,२४.१८  ।।

कारयेन्निष्कृतिं कृच्छ्रं पराकं वा समे गताम्  ।
हीनवर्णोपभुक्ता या त्याज्या वध्याथ वा भवेत् ।। १,२४.१९  ।।